[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 2.8.2005

COM(2005)350 τελικό

Πρόταση για

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με την υπογραφή της συμφωνίας συνεργασίας για ένα παγκόσμιο δορυφορικό σύστημα πλοήγησης (GNSS) για μη στρατιωτικούς σκοπούς μεταξύ, αφενός, της Ευρωπαϊκής Κοινότητας και των κρατών μελών της και της Ουκρανίας, αφετέρου.

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η Ουκρανία είναι μία από τις οκτώ χώρες της παγκόσμιας διαστημικής κοινότητας που διαθέτει σημαντικό τεχνολογικό υπόβαθρο στα διαστημικά προγράμματα και έχει παρουσιάσει σημαντικά επιτεύγματα στις εφαρμογές, τον εξοπλισμό, το τμήμα χρηστών και την περιφερειακή τεχνολογία δορυφορικής πλοήγησης.

Η διαστημική βιομηχανία της Ουκρανίας είναι μια από τις παγκοσμίως πρωτοπόρες στο σχεδιασμό και την παραγωγή εκτοξευτών δορυφόρων και σημαντικών δομoστοιχείων του GNSS.

Η Ουκρανία άρχισε να δείχνει ενδιαφέρον για τα ευρωπαϊκά έργα GNSS από το 2000 και έχει αναπτύξει τη δική της συμβολή στην κλίνη δοκιμών του περιφερειακού συστήματος EGNOS, πρόδρομου συστήματος του GNSS.

Στις 7 Οκτωβρίου 2003, στη σύνοδο κορυφής Ουκρανίας – EΕ εκδόθηκε κοινή δήλωση της Ουκρανίας και της EΕ για συνεργασία στη δορυφορική πλοήγηση.

Στις 18 Φεβρουαρίου 2004, η Επιτροπή εξέδωσε ανακοίνωση με τίτλο “Κατάσταση προόδου του ερευνητικού προγράμματος GALILEO στις αρχές του 2004” [1] , στο κεφάλαιο 2 της οποίας, με τίτλο “Η έκβαση της διεθνούς συνεργασίας”, καθορίζεται στρατηγική ανάπτυξης της διεθνούς διάστασης του Galileo.

Στα συμπεράσματα που εξέδωσε στις 9 Mαρτίου 2004 με βάση την ανωτέρω ανακοίνωση, το Συμβούλιο “ενθαρρύνει την ανάπτυξη διεθνούς συνεργασίας στο πεδίο αυτό”.

Οι υπηρεσίες της Επιτροπής ανταποκρίθηκαν στην πρόσκληση της ουκρανικής κυβέρνησης και παρουσίασαν στις 21 Ιουνίου 2004 το πρόγραμμα GALILEO στην ουκρανική κυβένηση και βιομηχανία. Μετά την παρουσίαση ακολούθησαν διερευνητικές συζητήσεις σχετικά με το καθεστώς και τους στόχους των πολιτικών των δύο πλευρών στη δορυφορική πλοήγηση και τις πιθανές μορφές συνεργασίας τους. Στις συζητήσεις τονίσθηκε πόσο σημαντική είναι η Ουκρανία ως χώρα για το πρόγραμμα GALILEO. Συζητήθηκε το ευρύ πεδίο μιας συμφωνίας συνεργασίας μεταξύ EΕ και Ουκρανίας με σκοπό να υποβληθεί προς σύσταση στις αντίστοιχες πολιτικές αρχές.

Στις 2 Ιουλίου 2004 η Ουκρανία ζήτησε να αρχίσουν διαπραγματεύσεις με θέμα μια συμφωνία συνεργασίας για το EGNOS/GALILEO.

Στις 7 Οκτωβρίου 2004 το Συμβούλιο εξέδωσε διαπραγματευτικές οδηγίες εξουσιοδοτώντας την Επιτροπή να αρχίσει διαπραγματεύσεις με αντικείμενο μια συμφωνία συνεργασίας για ένα παγκόσμιο δορυφορικό σύστημα πλοήγησης (GNSS) για μη στρατιωτικούς σκοπούς μεταξύ, αφενός, της Ευρωπαϊκής Κοινότητας και των κρατών μελών της και της Ουκρανίας, αφετέρου.

Στις επίσημες διαπραγματεύσεις που πραγματοποιήθηκαν στο Κίεβο στις 3 Ιουνίου 2005 οι αντιπρόσωποι της Επιτροπής και της Ουκρανίας συμφώνησαν επί του περιεχομένου και της μονογραφής της συνημμένης συμφωνίας.

Η ειδική επιτροπή του Συμβουλίου για το Galileo γνωμοδότησε σύμφωνα με τις διαπραγματευτικές οδηγίες.

Η Επιτροπή συνιστά στο Συμβούλιο, με βάση τα άρθρα 133 και 170, σε συνδυασμό με το άρθρο 300 παράγραφος 2 πρώτο εδάφιο πρώτη φράση της συνθήκης για την ίδρυση της Ευρωπαϊκής Κοινότητας, να εγκρίνει την υπογραφή της συμφωνίας συνεργασίας για ένα παγκόσμιο δορυφορικό σύστημα πλοήγησης (GNSS) για μη στρατιωτικούς σκοπούς μεταξύ, αφενός, της Ευρωπαϊκής Κοινότητας και των κρατών μελών της και της Ουκρανίας, αφετέρου.

Πρόταση για

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με την υπογραφή της συμφωνίας συνεργασίας για ένα παγκόσμιο δορυφορικό σύστημα πλοήγησης (GNSS) για μη στρατιωτικούς σκοπούς μεταξύ, αφενός, της Ευρωπαϊκής Κοινότητας και των κρατών μελών της και της Ουκρανίας, αφετέρου.

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 133 και 170, σε συνδυασμό με το άρθρο 300 παράγραφος 2 πρώτο εδάφιο πρώτη φράση,

την πρόταση της Επιτροπής[2],

Εκτιμώντας τα ακόλουθα:

(1) Η Επιτροπή διαπραγματεύθηκε μια συμφωνία με την Ουκρανία.

(2) Με την επιφύλαξη ενδεχόμενης σύναψής της σε μεταγενέστερη ημερομηνία, η συμφωνία που μονογραφήθηκε στις 17 Μαρτίου 2004 πρέπει να υπογραφεί.

ΑΠΟΦΑΣIZEI:

Άρθρο μόνο

Ο Πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να υπογράψει, εξ ονόματος της Ευρωπαϊκής Κοινότητας, τη συμφωνία συνεργασίας για ένα παγκόσμιο δορυφορικό σύστημα πλοήγησης (GNSS) για μη στρατιωτικούς σκοπούς μεταξύ, αφενός, της Ευρωπαϊκής Κοινότητας και των κρατών μελών της και της Ουκρανίας, αφετέρου, με την επιφύλαξη ενδεχόμενης σύναψής της σε μεταγενέστερη ημερομηνία.

Το κείμενο της συμφωνίας επισυνάπτεται στην παρούσα απόφαση.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

ΣΥΜΦΩΝΙΑ ΣΥΝΕΡΓΑΣΙΑΣ ΓΙΑ ΕΝΑ ΠΑΓΚΟΣΜΙΟ ΔΟΡΥΦΟΡΙΚΟ ΣΥΣΤΗΜΑ ΠΛΟΗΓΗΣΗΣ (GNSS) ΓΙΑ ΜΗ ΣΤΡΑΤΙΩΤΙΚΟΥΣ ΣΚΟΠΟΥΣ ΜΕΤΑΞΥ, ΑΦΕΝΟΣ, ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΚΑΙ ΤΩΝ ΚΡΑΤΩΝ ΜΕΛΩΝ ΤΗΣ ΚΑΙ ΤΗΣ ΟΥΚΡΑΝΙΑΣ, ΑΦΕΤΕΡΟΥ

Η ΕΥΡΩΠΑΪΚΗ ΚΟΙΝΟΤΗΤΑ, εφεξής, "η Κοινότητα",

και

ΤΟ ΒΑΣΙΛΕΙΟ ΤΟΥ ΒΕΛΓΙΟΥ,

Η ΤΣΕΧΙΚΗ ΔΗΜΟΚΡΑΤΙΑ,

ΤΟ ΒΑΣΙΛΕΙΟ ΤΗΣ ΔΑΝΙΑΣ,

Η ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΓΕΡΜΑΝΙΑΣ,

Η ΔΗΜΟΚΡΑΤΙΑ ΤΗΣ ΕΣΘΟΝΙΑΣ,

Η ΕΛΛΗΝΙΚΗ ΔΗΜΟΚΡΑΤΙΑ,

ΤΟ ΒΑΣΙΛΕΙΟ ΤΗΣ ΙΣΠΑΝΙΑΣ,

Η ΓΑΛΛΙΚΗ ΔΗΜΟΚΡΑΤΙΑ,

Η ΙΡΛΑΝΔΙΑ,

Η ΙΤΑΛΙΚΗ ΔΗΜΟΚΡΑΤΙΑ,

Η ΚΥΠΡΙΑΚΗ ΔΗΜΟΚΡΑΤΙΑ,

Η ΔΗΜΟΚΡΑΤΙΑ ΤΗΣ ΛΕΤΟΝΙΑΣ,

Η ΔΗΜΟΚΡΑΤΙΑ ΤΗΣ ΛΙΘΟΥΑΝΙΑΣ,

ΤΟ ΜΕΓΑΛΟ ΔΟΥΚΑΤΟ ΤΟΥ ΛΟΥΞΕΜΒΟΥΡΓΟΥ,

Η ΔΗΜΟΚΡΑΤΙΑ ΤΗΣ ΟΥΓΓΑΡΙΑΣ,

Η ΔΗΜΟΚΡΑΤΙΑ ΤΗΣ ΜΑΛΤΑΣ,

ΤΟ ΒΑΣΙΛΕΙΟ ΤΩΝ ΚΑΤΩ ΧΩΡΩΝ,

Η ΔΗΜΟΚΡΑΤΙΑ ΤΗΣ ΑΥΣΤΡΙΑΣ,

Η ΔΗΜΟΚΡΑΤΙΑ ΤΗΣ ΠΟΛΩΝΙΑΣ,

Η ΠΟΡΤΟΓΑΛΙΚΗ ΔΗΜΟΚΡΑΤΙΑ,

Η ΔΗΜΟΚΡΑΤΙΑ ΤΗΣ ΣΛΟΒΕΝΙΑΣ,

Η ΣΛΟΒΑΚΙΚΗ ΔΗΜΟΚΡΑΤΙΑ,

Η ΔΗΜΟΚΡΑΤΙΑ ΤΗΣ ΦΙΝΛΑΝΔΙΑΣ,

ΤΟ ΒΑΣΙΛΕΙΟ ΤΗΣ ΣΟΥΗΔΙΑΣ,

ΤΟ ΗΝΩΜΕΝΟ ΒΑΣΙΛΕΙΟ ΤΗΣ ΜΕΓΑΛΗΣ ΒΡΕΤΑΝΙΑΣ ΚΑΙ ΤΗΣ ΒΟΡΕΙΟΥ ΙΡΛΑΝΔΙΑΣ,

Συμβαλλόμενα μέρη της συνθήκης για την ίδρυση της Ευρωπαϊκής Κοινότητας, αναφερόμενα στο εξής ως "τα κράτη μέλη", αφενός,

και

αφετέρου, η ΟΥΚΡΑΝΙΑ,

αναφερόμενα στο εξής "τα Μέρη",

ΕΚΤΙΜΩΝΤΑΣ τα κοινά συμφέροντα από την ανάπτυξη ενός παγκόσμιου δορυφορικού συστήματος πλοήγησης για μη στρατιωτικούς σκοπούς,

ΑΝΑΓΝΩΡΙΖΟΝΤΑΣ ότι το GALILEO μπορεί να συμβάλει σημαντικά στην υποδομή πλοήγησης και πληροφοριών στην Ευρωπαϊκή Κοινότητα και στην ΟΥΚΡΑΝΙΑ,

ΑΝΑΓΝΩΡΙΖΟΝΤΑΣ τις προηγμένες δραστηριότητες της ΟΥΚΡΑΝΙΑΣ στη δορυφορική πλοήγηση,

ΕΚΤΙΜΩΝΤΑΣ την αυξανόμενη ανάπτυξη των εφαρμογών GNSS στην ΟΥΚΡΑΝΙΑ, την Ευρωπαϊκή Κοινότητα και άλλες περιοχές του κόσμου,

ΣΥΜΦΩΝΗΣΑΝ ΤΑ ΑΚΟΛΟΥΘΑ:

ΑΡΘΡΟ 1

Στόχος της συμφωνίας

Στόχος της συμφωνίας είναι να ενθαρρυνθεί, να διευκολυνθεί και να προωθηθεί η συνεργασία μεταξύ των μερών στην παγκόσμια δορυφορική πλοήγηση για μη στρατιωτικούς σκοπούς.

ΑΡΘΡΟ 2

Ορισμοί

Για τους σκοπούς της παρούσας συμφωνίας, νοούνται ως:

"Επέκταση", οι περιφερειακοί ή τοπικοί μηχανισμοί όπως το Ευρωπαϊκό Σύστημα Πλοήγησης με Υπέρθεση Γεωστατικών Δορυφόρων (EGNOS). Οι μηχανισμοί αυτοί επιτρέπουν στους χρήστες να έχουν βελτιωμένες επιδόσεις, όπως μεγαλύτερη ακρίβεια, διαθεσιμότητα, ακεραιότητα και αξιοπιστία.

"GALILEO", ένα αυτόνομο ευρωπαϊκό σύστημα δορυφορικής πλοήγησης και χρονοπροσδιορισμού για μη στρατιωτικούς σκοπούς που ελέγχεται από πολιτικές αρχές, για την παροχή υπηρεσιών GNSS, το οποίο σχεδιάστηκε και αναπτύχθηκε από την Κοινότητα και τα κράτη μέλη της. Η λειτουργία του GALILEO είναι δυνατό να μεταβιβαστεί σε ιδιώτη. Το GALILEO προβλέπει την παροχή μιας ή περισσότερων υπηρεσιών για ελεύθερη χρήση, εμπορική χρήση και για την ασφάλεια της ανθρώπινης ζωής, για σκοπούς έρευνας και διάσωσης, και, για τη ρυθμιζόμενη από τις δημόσιες αρχές χρήση της ασφαλούς κρατικά ρυθμιζόμενης υπηρεσίας.

“Ανοικτή Υπηρεσία του Galileo (OS)”, μια υπηρεσία ανοικτή στο ευρύ κοινό χωρίς χρέωση.

“Υπηρεσία ασφάλειας της ζωής του GALILEO (SoL)”, μια υπηρεσία βασισμένη στην ανοικτή υπηρεσία, η οποία προσφέρει επιπροσθέτως πληροφορίες ακεραιότητας, πιστοποίησης του σήματος, εγγυήσεις εξυπηρέτησης και άλλα χαρακτηριστικά αναγκαία για τις εφαρμογές της ασφάλειας της ζωής, όπως οι αεροπορικές και οι θαλάσσιες μεταφορές.

“Εμπορική υπηρεσία του GALILEO (CS)”, μια υπηρεσία που διευκολύνει την ανάπτυξη επαγγελματικών εφαρμογών και προσφέρει βελτιωμένες επιδόσεις σε σύγκριση με την ανοικτή υπηρεσία, ιδίως δεδομένα υψηλότερης προστιθέμενης αξίας, παροχή εγγυήσεων εξυπηρέτησης και ακρίβειας.

“Υπηρεσία έρευνας και διάσωσης του GALILEO”, μια υπηρεσία που βελτιώνει ουσιαστικά τις επιχειρήσεις έρευνας και διάσωσης, προσφέροντας δυνατότητες ταχύτερου και ακριβέστερου εντοπισμού των ραδιοφάρων εκπομπής σημάτων κινδύνου και επιστροφής των μηνυμάτων.

“Κρατικά ρυθμιζόμενη υπηρεσία του GALILEO (PRS)”, μια περιορισμένης πρόσβασης ασφαλής υπηρεσία εντοπισμού και χρονοπροσδιορισμού, ειδικά σχεδιασμένη για τις ανάγκες των κρατικά επιτετραμένων χρηστών.

"Τοπικά στοιχεία του GALILEO", οι τοπικοί μηχανισμοί που παρέχουν στους χρήστες του GALILEO δορυφορικά σήματα ραδιοπλοήγησης και χρονοπροσδιορισμού με εισαγωγή πληροφοριών, συμπληρωματικών εκείνων που προέρχονται από τον κυρίως χρησιμοποιούμενο σχηματισμό δορυφόρων. Για την επίτευξη πρόσθετων επιδόσεων, τα τοπικά στοιχεία είναι δυνατόν να τοποθετούνται σε αερολιμένες, λιμένες και σε αστικές ή άλλες γεωγραφικά δύσκολες περιοχές. Το GALILEO θα προσφέρει σφαιρική αντιμετώπιση στην ανάπτυξη των τοπικών στοιχείων, με σκοπό να υποστηριχθεί η εμπορική προώθησή τους και να διευκολυνθεί η τυποποίησή τους.

"Εξοπλισμός δορυφορικής πλοήγησης, εντοπισμού θέσης και χρονοπροσδιορισμού", νοείται κάθε εξοπλισμός απευθυνόμενος σε μη στρατιωτικούς τελικούς χρήστες που έχει σχεδιαστεί για τη μετάδοση, λήψη ή επεξεργασία σημάτων δορυφορικής πλοήγησης ή χρονοπροσδιορισμού, με σκοπό την παροχή υπηρεσίας ή τη λειτουργία με περιφερειακή επέκταση.

"Ρυθμιστικό μέτρο", κάθε νόμος, κανονισμός, κανόνας, διαδικασία, απόφαση, διοικητική πράξη ή άλλη παρεμφερής πράξη Μέρους.

"Διαλειτουργικότητα", η κατάσταση σε επίπεδο χρήστη στην οποία ένας δέκτης διπλού συστήματος είναι ικανός να χρησιμοποιεί σήματα από δύο ταυτόχρονα συστήματα με επιδόσεις ισοδύναμες ή καλύτερες από εκείνες που επιτυγχάνονται με τη χρήση ενός μόνον συστήματος. Η διαλειτουργικότητα των παγκόσμιων και περιφερειακών δορυφορικών συστημάτων πλοήγησης βελτιώνει την ποιότητα των υπηρεσιών που προσφέρονται στους χρήστες.

"Πνευματική ιδιοκτησία", η ερμηνεία που περιέχει το άρθρο 2 της Σύμβασης για την ίδρυση του Παγκόσμιου Οργανισμού Πνευματικής Ιδιοκτησίας, που υπεγράφηκε στη Στοκχόλμη, στις 14 Ιουλίου 1967.

"Ευθύνη", η νομική υποχρέωση φυσικού ή νομικού προσώπου για την αποκατάσταση βλάβης την οποία προκάλεσε σε άλλο φυσικό ή νομικό πρόσωπο σύμφωνα, με συγκεκριμένες νομικές αρχές και κανόνες. Η υποχρέωση αυτή είναι δυνατό να προβλέπεται σε συμφωνία (συμβατική ευθύνη) ή σε νομικό κανόνα (μη συμβατική ευθύνη).

"Διαβαθμισμένες πληροφορίες", οι επίσημες πληροφορίες που απαιτείται να προστατεύονται προς το συμφέρον της εθνικής άμυνας ή των εξωτερικών σχέσεων των Μερών, και λαμβάνουν διαβάθμιση σύμφωνα με τους ισχύοντες νόμους και κανονισμούς.

ΑΡΘΡΟ 3

Αρχές της συνεργασίας

Τα Μέρη συμφωνούν να εφαρμόζουν τις ακόλουθες αρχές στις δραστηριότητες συνεργασίας που καλύπτει η παρούσα συμφωνία:

1. Αμοιβαίο όφελος στη βάση της συνολικής εξισορρόπησης μεταξύ δικαιωμάτων και υποχρεώσεων.

2. Εταιρική σχέση στο πρόγραμμα GALILEO σύμφωνα με τις διαδικασίες και τους κανόνες που διέπουν τη διαχείριση του GALILEO.

3. Αμοιβαίες δυνατότητες συμμετοχής σε δραστηριότητες συνεργασίας σε ευρωπαϊκά και ουκρανικά έργα GNSS για μη στρατιωτικούς σκοπούς.

4. Έγκαιρη ανταλλαγή πληροφοριών που είναι δυνατό να επηρεάσουν τις δραστηριότητες συνεργασίας.

5. Κατάλληλη προστασία των δικαιωμάτων πνευματικής ιδιοκτησίας, όπως αυτή αναφέρεται στο άρθρο 8 παράγραφος 2 της παρούσας συμφωνίας.

ΑΡΘΡΟ 4

Πεδίο συνεργασίας

1. Τα πεδία ανάληψης δραστηριοτήτων συνεργασίας στον τομέα της δορυφορικής πλοήγησης και χρονοπροσδιορισμού είναι: θέματα ραδιοφάσματος, επιστημονική έρευνα και εκπαίδευση, βιομηχανική συνεργασία, θέματα εμπορίου και αγοράς, ανάπτυξη επίγειων συστημάτων επέκτασης του παγκόσμιου και περιφερειακού GNSS, ασφάλεια, ευθύνη και ανάκτηση του κόστους. Τα Μέρη επιτρέπεται να αναπροσαρμόσουν τον κατάλογο θεμάτων κατόπιν κοινής συναίνεσης.

2. Επέκταση της συνεργασίας, εφόσον ζητηθεί από τα Μέρη:

2.1. στις ευαίσθητες τεχνολογίες και τα στοιχεία του GALILEO που διέπονται από τις δεσμεύσεις της ΕΕ, των κρατών μελών της ΕΕ και της ESA (Ευρωπαϊκή Υπηρεσία Διαστήματος), και στο πλαίσιο του καθεστώτος ελέγχου της τεχνολογίας πυραύλων (MTCR) και του διακανονισμού WASSENAAR για τον έλεγχο των εξαγωγών, καθώς και στην κρυπτογραφία και στις σημαντικές τεχνολογίες και τα στοιχεία που αποσκοπούν στην ασφάλεια των πληροφοριών·

2.2. στην αρχιτεκτονική ασφάλειας του συστήματος GALILEO (διαστημικό τμήμα, επίγειο τμήμα και τμήμα χρηστών)·

2.3. στα στοιχεία ελέγχου της ασφάλειας των παγκοσμίων τμημάτων του GALILEO·

2.4. στις φάσεις ορισμού, ανάπτυξης, εφαρμογής, δοκιμής και αξιολόγησης και λειτουργίας (διαχείριση και χρήση) των κρατικά ρυθμιζόμενων υπηρεσιών, καθώς και

2.5. στην ανταλλαγή διαβαθμισμένων πληροφοριών σχετικά με τη διαστημική πλοήγηση και το Galileo.

Η εν λόγω ανταλλαγή υπόκειται σε κατάλληλη χωριστή συμφωνία που θα συνάψουν τα Μέρη.

3. Η παρούσα συμφωνία δεν θίγει την εφαρμογή της θεσμικής δομής που έχει θεσπισθεί από το δίκαιο της Ευρωπαϊκής Κοινότητας για τις λειτουργίες του προγράμματος GALILEO. Η παρούσα συμφωνία δεν θίγει επίσης τους ισχύοντες νόμους, κανονισμούς και πολιτικές εφαρμογής των δεσμεύσεων περί μη διάδοσης και ελέγχου των εξαγωγών για τα προϊόντα διπλής χρήσεως και τα εθνικά μέτρα για την ασφάλεια και τους ελέγχους άυλων μεταφορών τεχνολογίας.

ΑΡΘΡΟ 5

Μορφές των δραστηριοτήτων συvεργασίας

1. Με την επιφύλαξη των ισχυόντων ρυθμιστικών μέτρων, τα Μέρη ενθαρρύνουν, στο μέγιστο δυνατό βαθμό, τις δραστηριότητες συνεργασίας δυνάμει της παρούσας συμφωνίας για την παροχή συγκρίσιμων δυνατοτήτων συμμετοχής στις δραστηριότητές τους στους τομείς που απαριθμούνται στο άρθρο 4.

2. Τα Μέρη συμφωνούν στην διεξαγωγή των δραστηριοτήτων συνεργασίας που αναφέρονται στα άρθρα 6 έως 13 της παρούσας συμφωνίας.

ΑΡΘΡΟ 6

Ραδιοφάσμα

1. Στηριζόμενα στα προηγούμενα επιτεύγματα στο πλαίσιο της Διεθνούς Ένωσης Τηλεπικοινωνιών, τα Μέρη συμφωνούν να συνεχίσουν τη συνεργασία τους και την αμοιβαία υποστήριξη σε θέματα ραδιοφάσματος.

2. Στο πλαίσιο αυτό, τα Μέρη υποστηρίζουν την κατάλληλη κατανομή ραδιοσυχνοτήτων για το GALILEO, ώστε να επιτραπεί η διάθεση των υπηρεσιών του GALILEO προς όφελος των χρηστών παγκοσμίως και κυρίως στην Ουκρανία και στην Κοινότητα.

3. Επίσης, τα Μέρη αναγνωρίζουν ότι είναι σημαντικό να προστατεύεται το φάσμα ραδιοπλοήγησης από διακοπές και παρεμβολές. Προς το σκοπό αυτό εντοπίζουν πηγές παρεμβολών και αναζητούν αμοιβαία αποδεκτές λύσεις για την αντιμετώπιση των παρεμβολών αυτών.

4. Κανένα στοιχείο της παρούσας συμφωνίας δεν μπορεί να νοηθεί ότι επιτρέπει παρέκκλιση από τις ισχύουσες διατάξεις της Διεθνούς Ένωσης Τηλεπικοινωνιών (ITU), συμπεριλαμβανόμενων των κανονισμών της ITU για το ραδιοφάσμα.

ΑΡΘΡΟ 7

Επιστημονική έρευνα και εκπαίδευση

Τα Μέρη προωθούν κοινές ερευνητικές και εκπαιδευτικές δραστηριότητες στον τομέα του GNSS μέσω ευρωπαϊκών και ουκρανικών ερευνητικών προγραμμάτων, συμπεριλαμβανομένων του Προγράμματος Πλαισίου Έρευνας και Ανάπτυξης της Ευρωπαϊκής Κοινότητας, των ερευνητικών προγραμμάτων της Ευρωπαϊκής Υπηρεσίας Διαστήματος και άλλων σχετικών προγραμμάτων των αρχών της Κοινότητας και της Ουκρανίας.

Οι κοινές ερευνητικές και εκπαιδευτικές δραστηριότητες πρέπει να συμβάλουν στον σχεδιασμό των μελλοντικών εφαρμογών του GNSS για μη στρατιωτικούς σκοπούς.

Τα Μέρη συμφωνούν να προσδιορισθεί κατάλληλος μηχανισμός που θα εξασφαλίζει αποτελεσματικές επαφές και συμμετοχή στα ερευνητικά και εκπαιδευτικά προγράμματα.

ΑΡΘΡΟ 8

Βιομηχανική συνεργασία

1. Τα Μέρη ενθαρρύνουν και υποστηρίζουν τη συνεργασία μεταξύ των βιομηχανιών αμφοτέρων των πλευρών, συμπεριλαμβανομένης της σύστασης κοινών επιχειρήσεων και της συμμετοχής σε σχετικές βιομηχανικές ενώσεις, με σκοπό την εγκατάσταση του συστήματος GALILEO και την προώθηση της χρήσης και ανάπτυξης των εφαρμογών και των υπηρεσιών του GALILEO.

2. Για τη διευκόλυνση της βιομηχανικής συνεργασίας, τα Μέρη παρέχουν και εξασφαλίζουν δέουσα και αποτελεσματική προστασία των δικαιωμάτων πνευματικής, βιομηχανικής και εμπορικής ιδιοκτησίας στα πεδία και τους τομείς που συνδέονται με την ανάπτυξη και τη λειτουργία των Galileo/EGNOS, σύμφωνα με τα αυστηρότερα διεθνή πρότυπα και με αποτελεσματικά μέσα επιβολής των προτύπων αυτών.

3. Οι εξαγωγές ευαίσθητων στοιχείων από την Ουκρανία προς τρίτες χώρες, τα οποία αναπτύσσονται ειδικά και χρηματοδοτούνται από το πρόγραμμα GALILEO, υπόκεινται σε προηγούμενη έγκριση από την αρμόδια αρχή ασφαλείας του GALILEO, εφόσον η εν λόγω αρχή έχει συστήσει να υπόκεινται τα στοιχεία αυτά σε έγκριση εξαγωγής σύμφωνα προς τα ισχύοντα ρυθμιστικά μέτρα. Κάθε χωριστή συμφωνία που προβλέπεται στο άρθρο 4 παράγραφος 2 της συμφωνίας περιλαμβάνει κατάλληλο μηχανισμό, με τον οποίο η Ουκρανία συστήνει τα προϊόντα τα οποία πρέπει ενδεχομένως να υπόκεινται σε έγκριση εξαγωγής.

4. Τα Μέρη ενθαρρύνουν την ενίσχυση των δεσμών μεταξύ των διαφόρων συντελεστών του προγράμματος GALILEO στην Ουκρανία και την Ευρωπαϊκή Ένωση στο πλαίσιο της βιομηχανικής συνεργασίας.

ΑΡΘΡΟ 9

Ανάπτυξη του εμπορίου και της αγοράς

1. Τα Μέρη ενθαρρύνουν το εμπόριο και τις επενδύσεις σε υποδομές, εξοπλισμό, τοπικά στοιχεία και εφαρμογές του GALILEO δορυφορικής πλοήγησης στην Κοινότητα και την Ουκρανία.

2. Προς το σκοπό αυτό, τα Μέρη αναβαθμίζουν το επίπεδο ενημέρωσης του κοινού σχετικά με τις δραστηριότητες δορυφορικής πλοήγησης, εντοπίζουν δυνητικούς φραγμούς ανάπτυξης των εφαρμογών GNSS και λαμβάνουν τα κατάλληλα μέτρα για τη διευκόλυνση της ανάπτυξης αυτής.

3. Για τον προσδιορισμό και την αποτελεσματική ικανοποίηση των αναγκών των χρηστών, η Κοινότητα και η Ουκρανία μελετούν τη δημιουργία ανοικτού φόρουμ χρηστών του GNSS.

ΑΡΘΡΟ 10

Πρότυπα, πιστοποίηση και ρυθμιστικά μέτρα

1. Τα Μέρη αναγνωρίζουν την αξία συντονισμού των προσεγγίσεων στα διεθνή φόρα τυποποίησης και πιστοποίησης σχετικά με τις υπηρεσίες παγκόσμιας δορυφορικής πλοήγησης. Ειδικότερα, τα Μέρη υποστηρίζουν από κοινού την ανάπτυξη των προτύπων GALILEO και προωθούν την εφαρμογή τους στην Ουκρανία και παγκοσμίως, δίνοντας έμφαση στη διαλειτουργικότητα με άλλα συστήματα GNSS.

Ένας από τους στόχους συντονισμού είναι να προωθηθεί η ευρεία και καινοτόμος χρήση των GALILEO για ανοικτές, εμπορικές και σωστικές υπηρεσίες, ως παγκόσμιου προτύπου πλοήγησης και χρονοπροσδιορισμού.

Τα Μέρη συμφωνούν να δημιουργήσουν ευνοϊκές συνθήκες για την ανάπτυξη των εφαρμογών GALILEO.

2. Κατά συνέπεια, για την προώθηση και την υλοποίηση των στόχων της παρούσας συμφωνίας, τα Μέρη συνεργάζονται, με τον ενδεδειγμένο τρόπο, σε όλα τα θέματα που σχετίζονται με το GNSS, τα οποία προκύπτουν κυρίως στη Διεθνή Οργάνωση Πολιτικής Αεροπορίας, στο EUROCONTROL, στον Διεθνή Ναυτιλιακό Οργανισμό και στη Διεθνή Ένωση Τηλεπικοινωνιών.

3. Σε διμερές επίπεδο, τα Μέρη εξασφαλίζουν ότι τα μέτρα που συνδέονται με τα επιχειρησιακά και τεχνικά πρότυπα, τις απαιτήσεις πιστοποίησης και τις διαδικασίες αδειοδότησης που αφορούν το GNSS δεν αποτελούν περιττούς φραγμούς στις συναλλαγές. Οι εθνικές υποχρεώσεις βασίζονται σε αντικειμενικά, αμερόληπτα, προκαθορισμένα και διαφανή κριτήρια.

ΑΡΘΡΟ 11

Ανάπτυξη παγκόσμιων και περιφερειακών επίγειων συστημάτων επέκτασης του GNSS

1. Τα Μέρη συνεργάζονται για τον καθορισμό και την εφαρμογή επίγειων αρχιτεκτονικών συστημάτων που επιτρέπουν βέλτιστη εξασφάλιση της ακεραιότητας του GALILEO/EGNOS και της συνέχειας και της διαλειτουργικότητας των υπηρεσιών GALILEO/EGNOS με άλλα συστήματα GNSS.

2 . Προς το σκοπό αυτό τα Μέρη συνεργάζονται σε περιφερειακό επίπεδο για την εφαρμογή συστήματος επίγειων περιφερειακών επεκτάσεων στην Ουκρανία βασισμένο στο σύστημα GALILEO. Αυτό το περιφερειακό σύστημα προβλέπεται να παρέχει περιφερειακές υπηρεσίες ακεραιότητας και υψηλής ακρίβειας επιπροσθέτως εκείνων που παρέχονται από το σύστημα GALILEO παγκοσμίως. Ως προκαταρκτικό βήμα, τα Μέρη εξετάζουν την επέκταση του EGNOS στην περιοχή της Ουκρανίας μέσω επίγειας υποδομής, η οποία να περιλαμβάνει ουκρανικούς σταθμούς μέτρησης της απόστασης και παρακολούθησης της ακεραιότητας.

3. Σε τοπικό επίπεδο, τα Μέρη διευκολύνουν την ανάπτυξη των τοπικών στοιχείων του συστήματος GALILEO.

ΑΡΘΡΟ 12

Ασφάλεια

1. Τα Μέρη είναι πεπεισμένα ότι είναι αναγκαίο να προστατεύονται τα παγκόσμια συστήματα δορυφορικής πλοήγησης από την κατάχρηση, τις παρεμβολές, τις διακοπές και τις κακόβουλες πράξεις.

2. Τα Μέρη λαμβάνουν όλα τα εφικτά μέτρα για να εξασφαλίσουν ποιότητα, συνέχεια και ασφάλεια των υπηρεσιών δορυφορικής πλοήγησης και των συναφών υποδομών στο έδαφός τους.

3. Τα Μέρη αναγνωρίζουν ότι η συνεργασία για την ασφάλεια του συστήματος GALILEO και των υπηρεσιών του αποτελεί κοινό στόχο.

4. Κατά συνέπεια, τα Μέρη εξετάζουν με ποιο τρόπο θα δημιουργηθούν ενδεδειγμένοι δίαυλοι διαβουλεύσεων για την αντιμετώπιση θεμάτων ασφαλείας του GNSS. Οι πρακτικές ρυθμίσεις και διαδικασίες θα καθοριστούν μεταξύ των αρμοδίων αρχών ασφαλείας αμφοτέρων των Μερών σύμφωνα με το άρθρο 4.

ΑΡΘΡΟ 13

Ευθύνη και ανάκτηση του κόστους

Τα Μέρη συνεργάζονται, όπου χρειάζεται, για τον καθορισμό και την εφαρμογή καθεστώτος ευθύνης και ρυθμίσεων ανάκτησης του κόστους, ιδίως στους διεθνείς και περιφερειακούς οργανισμούς, ώστε να διευκολυνθεί η παροχή υπηρεσιών GNSS για μη στρατιωτικούς σκοπούς.

ΑΡΘΡΟ 14

Μηχανισμός συνεργασίας και ανταλλαγή πληροφοριών

1. Ο συντονισμός και η διευκόλυνση των δραστηριοτήτων συνεργασίας δυνάμει της παρούσας συμφωνίας επιτυγχάνονται από την Κυβέρνηση της Ουκρανίας, από πλευράς της Ουκρανίας και από πλευράς της Κοινότητας και των κρατών μελών της, από την Ευρωπαϊκή Επιτροπή.

2. Σύμφωνα με το στόχο της συμφωνίας που αναφέρεται στο άρθρο 1, οι δυο ανωτέρω οντότητες συστήνουν, στο πλαίσιο της συμφωνίας σύμπραξης και συνεργασίας που έχει συναφθεί μεταξύ των Ευρωπαϊκών Κοινοτήτων και κρατών μελών της, αφενός και αφετέρου, της Ουκρανίας, Διευθύνουσα Επιτροπή GNSS, καλούμενη στο εξής "επιτροπή", για τη διαχείριση της παρούσας συμφωνίας. Η εν λόγω επιτροπή απαρτίζεται από επίσημους αντιπροσώπους κάθε Μέρους και αποφασίζει τον εσωτερικό της κανονισμό.

H διευθύνουσα επιτροπή μεταξύ άλλων έχει ως καθήκοντα:

2.1. να προάγει, να διατυπώνει συστάσεις και να επιβλέπει τις διάφορες δραστηριότητες συνεργασίας, όπως αυτές αναφέρονται στα άρθρα 4 έως 13 της συμφωνίας·

2.2. να συμβουλεύει τα Μέρη σχετικά με τους τρόπους ενίσχυσης και βελτίωσης της συνεργασίας σύμφωνα με τις αρχές που καθορίζονται στην παρούσα συμφωνία·

2.3. να επαvεξετάζει την απoτελεσματική λειτoυργία και εφαρμογή της παρoύσας συμφωvίας.

3. Η επιτροπή συνεδριάζει, κατά κανόνα, σε ετήσια βάση. Οι συνεδριάσεις πραγματοποιούνται εκ περιτροπής στην Κοινότητα και στην Ουκρανία. Έκτακτες συνεδριάσεις είναι δυνατό να οργανώνονται κατόπιν αιτήσεως οιουδήποτε από τα Μέρη.

Τις δαπάνες που συνδέονται με τις δραστηριότητες της επιτροπής ή εκείνες που πραγματοποιούνται εξ ονόματος της, αναλαμβάνει το Μέρος, του οποίου οι επίσημοι αντιπρόσωποι σχετίζονται με τις εν λόγω δαπάνες. Τις δαπάνες, πλην εκείνων για ταξίδια και διαμονή, που συνδέονται άμεσα με συνεδριάσεις της επιτροπής αναλαμβάνει το Μέρος υποδοχής. Η επιτροπή μπορεί να συστήσει κοινές τεχνικές ομάδες εργασίας για ειδικά θέματα, εφόσον κριθεί απαραίτητο από τα Μέρη.

4. Επιτρέπεται η συμμετοχή οιασδήποτε ουκρανικής οντότητας στην κοινή επιχείρηση Galileo ή στην Ευρωπαϊκή Εποπτική Αρχή GNSS σύμφωνα με την ισχύουσα νομοθεσία και διαδικασίες.

5. Τα Μέρη ενθαρρύνουν την περαιτέρω ανταλλαγή πληροφοριών σχετικά με τη δορυφορική πλοήγηση μεταξύ των οργάνων και των επιχειρήσεων αμφοτέρων των πλευρών.

ΑΡΘΡΟ 15

Χρηματοδότηση

1. Το ποσό και τα πρακτικά θέματα της συνεισφοράς της Ουκρανίας στο πρόγραμμα GALILEO μέσω της Κοινής Επιχείρησης Galileo αποτελούν το αντικείμενο χωριστής συμφωνίας, με την επιφύλαξη της συμμόρφωσης με τις θεσμικές ρυθμίσεις της ισχύουσας νομοθεσίας.

2. Τα Μέρη λαμβάνουν κάθε εύλογο μέτρο και καταβάλλουν κάθε δυνατή προσπάθεια, σύμφωνα με τις νομοθετικές και κανονιστικές διατάξεις τους, ώστε να διευκολύνουν την είσοδο, την παραμονή και την έξοδο από το έδαφός τους προσώπων, κεφαλαίων, υλικού, δεδομένων και εξοπλισμού που υπεισέρχονται ή χρησιμοποποιούνται σε δραστηριότητες συνεργασίας διεξαγόμενες δυνάμει της παρούσας συμφωνίας.

3. Με την επιφύλαξη της παραγράφου 2, σε περίπτωση που σε ένα από τα Μέρη ισχύει ειδικό καθεστώς συνεργασίας για τη χορήγηση χρηματοδοτικής στήριξης σε συμμετέχοντες προερχόμενους από το αντισυμβαλλόμενο Μέρος, οι σχετικές επιχορηγήσεις και χρηματοδοτικές συνεισφορές, που παρέχει το ένα Μέρος στους προερχόμενους από το αντισυμβαλλόμενο Μέρος συμμετέχοντες για να στηρίξει τις συγκεκριμένες δραστηριότητες, απαλλάσσονται φόρων και δασμών σύμφωνα με τις νομοθετικές και ρυθμιστικές διατάξεις που ισχύουν στην επικράτεια κάθε Μέρους.

ΑΡΘΡΟ 16

Διαβουλεύσεις και επίλυση διαφορών

1. Τα Μέρη διαβουλεύονται αμέσως, κατόπιν αιτήματος ενός εξ αυτών, για οποιοδήποτε ζήτημα ανακύψει σχετικά με την ερμηνεία ή την εφαρμογή της παρούσας συμφωνίας. Τυχόν διαφορές που αφορούν την ερμηνεία ή την εφαρμογή της παρούσας συμφωνίας επιλύονται με φιλικό διακανονισμό μεταξύ των Μερών.

2. Η παράγραφος 1 δεν εμποδίζει τα συμβαλλόμενα μέρη να προσφεύγουν στις διαδικασίες διακανονισμού των διαφορών δυνάμει της συμφωνίας σύμπραξης και συνεργασίας μεταξύ Ευρωπαϊκών Κοινοτήτων και των κρατών μελών της και Ουκρανίας.

ΑΡΘΡΟ 17

Έναρξη ισχύος και λύση της συμφωνίας

1. Η παρούσα συμφωνία τίθεται σε ισχύ την ημερομηνία κατά την οποία τα Μέρη θα κοινοποιήσουν γραπτώς την ολοκλήρωση των αντίστοιχων εσωτερικών διαδικασιών που απαιτούνται για την έναρξη ισχύος της συμφωνίας.

2. Η λήξη ή η λύση της παρούσας συμφωνίας δεν θίγει την ισχύ ή τη διάρκεια τυχόν διακανονισμών που έχουν γίνει βάσει αυτής , ούτε τυχόν ειδικά δικαιώματα και υποχρεώσεις που έχουν προκύψει στο πεδίο των δικαιωμάτων πνευματικής ιδιοκτησίας.

3. Η παρούσα συμφωνία είναι δυνατόν να τροποποιηθεί με αμοιβαία γραπτή συμφωνία των Μερών. Οιαδήποτε τροποποίηση τίθεται σε ισχύ την ημερομηνία κατά την οποία τα Μέρη θα ανταλλάξουν διπλωματικά σημειώματα, με τα οποία θα ενημερώνονται αμοιβαία ότι έχουν ολοκληρωθεί οι αντίστοιχες εσωτερικές διαδικασίες που απαιτούνται για την έναρξη ισχύος της τροποποίησης.

4. Η παρούσα συμφωνία παραμένει σε ισχύ για περίοδο πέντε ετών, ανανεώσιμη κατόπιν κοινής συνέναισης των Μερών για πρόσθετες πενταετείς περιόδους μετά τη λήξη της αρχικής πενταετούς περιόδου. Κάθε Μέρος μπορεί, κατόπιν τρίμηνης γραπτής προειδοποίησης του άλλου Μέρους, να λύσει την παρούσα συμφωνία.

Η παρούσα συμφωνία συντάσσεται εις διπλούν στην αγγλική, γαλλική, γερμανική, δανική, ελληνική, εσθονική, ισπανική, ιταλική, λετονική, λιθουανική, μαλτεζική, ολλανδική, ουγγρική, πολωνική, πορτογαλική, σλοβακική, σλοβενική, σουηδική, τσεχική, φινλανδική, και ουκρανική γλώσσα.

[1] COM(2004)112 τελικό της 18.2.2004.

[2] ΕΕ αριθ. C […], […], σ. […].